Тоня Трайкова
Скалата

chitanka.info

Това е скала, откъдето съвсем безразсъдно

политах навремето и не помислях за нищо,

безсмъртна била съм тогава и исках да бъда

най-волната птица до сетния миг, в който дишам.

И исках, тъй както под мен си шумеше морето,

с една крачка само да стъпя напред в свободата

и цяла сияех от смях, от безгрижие светех,

когато я правех… И после се връщах обратно.

Катерех се дълго нагоре, достигах скалата,

откривах, че нови пространства в душата ми има,

и там, сред самото небе, над морето разлято

опитвах дори да достигна до неуловимото.

Отново на тази скала съм. На същото място

попивам простора на морския залив и гледам

как долу се блъскат вълните… И става ми ясно,

че най-съкровеният полет ще бъде последен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.